《赠李子从三十韵》
宋代·刘弇

落落将家子，堂堂儒者宗。虹蜺蟠志气，天地贮心胸。

骨秀霜含蟠，神清瀑挂峰。才应过八斗，业已足三冬。

灯壁曾闻凿，萤纱屡听缝。书从蒲叶写，诗向锦囊封。

醉把乾坤揖，吟将风月供。挥毫珠错落，吐论玉铮鏦。

逐逐儒林虎，昂昂墨海龙。文踰韩吏部，学切郑司农。

雨露恩将及，风云运正逢。海深鲲定化，霄远鹤须冲。

汝乃今王粲，予非昔蔡邕。敬蒙修客刺，特辱造宾墉。

遂辟膺门纳，因施孺榻容。礼贤台再筑，待客黍频舂。

磨讲诗千首，欢谐酒一钟。笑谈风对起，论难剑交锋。

篇什回环数，缄题往复重。共将诸子探，同把异端攻。

闻见输君博，赓酬愧我慵。便当思阁笔，何敢更撞钟。

棠舍经宵会，琴堂累日从。并行花县密，同坐柳阴浓。

出处汉四皓，情怀楚两龚。淡闻君子水，久见大夫松。

正喜陪谈柄，应难别去踪。短亭情黯黯，南浦恨匆匆。

负笈游洙泗，担簦往辟雍。相如行有日，非久客临邛。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。